Document ID: 31989D0531

Title and Content:
***** ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Σεπτεμβρίου 1989 που ορίζει ένα εργαστήριο αναφοράς για την αναγνώριση του ιού του αφθώδους πυρετού και καθορίζει το ρόλο και τα καθήκοντα του εργαστηρίου αυτού (89/531/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 85/511/ΕΟΚ του Συμβουλίου της 18ης Νοεμβρίου 1985 για τη θέσπιση κοινοτικών μέτρων για την καταπολέμηση του αφθώδους πυρετού (1), και ιδίως το άρθρο 11, την πρόταση της Επιτροπής, Εκτιμώντας: ότι τα μέτρα που προβλέπονται στο άρθρο 11 της οδηγίας 85/511/ΕΟΚ απαιτούν τον ορισμό ενός εργαστηρίου αναφοράς για την αναγνώριση του ιού του αφθώδους πυρετού· ότι είναι επίσης ανάγκη να καθοριστούν ο ρόλος και τα καθήκοντα του εν λόγω εργαστηρίου, καθώς και οι κανόνες που θα εφαρμόζει για να συντονίζει τις προδιαγραφές και τις διαγνωστικές μεθόδους του αφθώδους πυρετού σε κάθε κράτος μέλος· ότι το εργαστήριο αναφοράς πρέπει να συγκεντρώνει και να διατηρεί αποθέματα αντιδραστηρίων με τα οποία θα εφοδιάζει, όταν χρειάζεται, τα εθνικά εργαστήρια ώστε η διάγνωση στα εν λόγω εθνικά εργαστήρια να γίνεται ομοιόμορφα· ότι το εργαστήριο αναφοράς πρέπει να οργανώνει συγκριτικές δοκιμασίες, να μετεκπαιδεύει ειδικούς και να αναπτύσσει συστήματα δεδομένων και πληροφοριών που μπορούν να χρησιμοποιούνται από την Επιτροπή και τα κράτη μέλη· ότι το εργαστήριο αναφοράς πρέπει να λειτουργεί υπό συνθήκες αυστηρής νοσολογικής ασφάλειας· ότι το εν λόγω εργαστήριο εκδίδει οδηγίες για την εν λόγω νοσολογική ασφάλεια στα διάφορα εθνικά εργαστήρια· ότι πρόκειται να συναφθεί σύμβαση όσον αφορά το εργαστήριο αναφοράς, η οποία θα προβλέπει κατάλληλη οικονομική ενίσχυση από το γενικό προϋπολογισμό των Ευρωπαϊκών Κοινοτήτων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η σύνδεση μεταξύ των εθνικών εργαστηρίων στον τομέα της διάγνωσης του αφθώδους πυρετού και η διενέργεια των εργασιών αναφοράς για την αναγνώριση του ιού του αφθώδους πυρετού, εξασφαλίζονται από το «The Institute for Animal Health, Pirbright Laboratory, England», το οποίο στο εξής αναφέρεται ως «εργαστήριο αναφοράς». Άρθρο 2 Ο ρόλος και τα καθήκοντα του εργαστηρίου αναφοράς είναι: 1. Να εξασφαλίζει τις επαφές μεταξύ των εθνικών εργαστηρίων όσον αφορά τις προδιαγραφές και τις διαγνωστικές μεθόδους του αφθώδους πυρετού, καθώς και, ενδεχομένως, τις μεθόδους διαφορικής διάγνωσης σε κάθε κράτος μέλος, και ιδίως: α) να δέχεται δείγματα του ιού που λαμβάνονται επί τόπου στα κράτη μέλη και σε ορισμένες τρίτες χώρες προκειμένου να τα αναγνωρίσει· β) να κάνει προσδιορισμό των τύπων (typing) και πλήρη χαρακτηρισμό των στελεχών του ιού του αφθώδους πυρετού από τα δείγματα που αναφέρονται στο στοιχείο α) και να ανακοινώνει τα αποτελέσματα των εν λόγω ερευνών στην Επιτροπή και το ενδιαφερόμενο κράτος μέλος· γ) να συγκεντρώνει και να διατηρεί ενημερωμένη σειρά στελεχών του ιού του αφθώδους πυρετού· δ) να συγκεντρώνει και να διατηρεί σειρά ειδικών ορών κατά των στελεχών του ιού του αφθώδους πυρετού. 2. Να υποστηρίζει τα εθνικά εργαστήρια, στα καθήκοντά τους, και ιδίως: α) να διαθέτει και να εφοδιάζει τα εθνικά εργαστήρια με σειρές κυττάρων προκειμένου να χρησιμοποιηθούν για διαγνωστικούς σκοπούς μαζί με ιούς ή/και ανενεργοποιηθέντα αντιγόνα, τυποποιημένους ορούς και άλλα υλικά αναφοράς· β) να οργανώνει και να πραγματοποιεί περιοδικές συγκριτικές δοκιμασίες διάγνωσης του αφθώδους πυρετού σε κοινοτικό επίπεδο και να διαβιβάζει κατά διαστήματα τα αποτελέσματα των εν λόγω δοκιμασιών στην Επιτροπή και τα κράτη μέλη. 3. Να παρέχει πληροφορίες και να μετεκπαιδεύει, και ιδίως: α) να συγκεντρώνει δεδομένα και πληροφορίες για τις χρησιμοποιούμενες μεθόδους διάγνωσης και διαφορικής διάγνωσης και να διαβιβάζει τις εν λόγω πληροφορίες στην Επιτροπή και τα κράτη μέλη· β) να λαμβάνει τα αναγκαία μέτρα για τη μετεκπαίδευση ειδικών στην εργαστηριακή διάγνωση, προκειμένου να εναρμονιστούν οι διαγνωστικές τεχνικές· γ) να οργανώνει ετήσιο συνέδριο κατά το οποίο οι αντιπρόσωποι των εθνικών εργαστηρίων να μπορούν να εξετάζουν τις διαγνωστικές τεχνικές και την πρόοδο που έχει σημειωθεί σε θέματα συντονισμού. Άρθρο 3 1. Το εργαστήριο αναφοράς λειτουργεί στα πλαίσια αναγνωρισμένων συνθηκών αυστηρής νοσολογικής ασφάλειας, όπως αυτές προβλέπονται στα «Ελάχιστα πρότυπα για τα εργαστήρια που χειρίζονται τον ιό του αφθώδους πυρετού in vitro και in vivo» - Ευρωπαϊκή επιτροπή για την καταπολέμηση του αφθώδους πυρετού, 26η σύνοδος, Ρώμη, Απρίλιος 1985. 2. Το εργαστήριο αναφοράς επεξεργάζεται και συνιστά τα νοσολογικά μέτρα ασφαλείας που πρέπει να λαμβάνονται από τα εθνικά εργαστήρια όσον αφορά τη διάγνωση του αφθώδους πυρετού, σύμφωνα με τα ελάχιστα πρότυπα που αναφέρονται στην παράγραφο 1. Άρθρο 4 Οι πιστώσεις για την κάλυψη των δαπανών που συνεπάγεται η δράση που αναφέρεται στα άρθρα 2 και 3, εγράφονται στο γενικό προϋπολογισμό των Ευρωπαϊκών Κοινοτήτων (Τμήμα «Επιτροπή»). Άρθρο 5 Η υλοποίηση της δράσης που αναφέρεται στα άρθρα 2 και 3 εξασφαλίζεται με τη σύναψη συμβάσεως μεταξύ της Επιτροπής και των υπευθύνων του εργαστηρίου αναφοράς. Άρθρο 6 Η δράση που αναφέρεται στα άρθρα 2 και 3 περιορίζεται σε περίοδο πέντε ετών από την ημερομηνία της υπογραφής της σύμβασης που αναφέρεται στο άρθρο 5. Πριν από τη λήξη της εν λόγω περιόδου, το Συμβούλιο, μετά από πρόταση της Επιτροπής, αποφασίζει με ειδική πλειοψηφία για το αν υπάρχει λόγος να παραταθεί η εν λόγω δράση ή να τροποποιηθεί η παρούσα απόφαση. Άρθρο 7 Η παρούσα απόφαση απευθύνεται στα κράτη μέλη. Βρυξέλλες, 25 Σεπτεμβρίου 1989.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2825
5877
2478

EuroVoc IDs (Expanded): 2825
5877
2478

Dataset Source: meu

Split: train